CELEX: 62007TN0369
Language: mt
Date: 2007-09-26 00:00:00
Title: Kawża T-369/07: Rikors ippreżentat fis- 26 ta' Settembru 2007 — Il-Latvja vs Il-Kummissjoni

10.11.2007   
            
            
               MT
            
            
               Il-Ġurnal Uffiċjali ta’ l-Unjoni Ewropea
            
            
               C 269/66
            
         Rikors ippreżentat fis-26 ta' Settembru 2007 — Il-Latvja vs Il-Kummissjoni
   (Kawża T-369/07)
   (2007/C 269/121)
   Lingwa tar-rikors: il-Latvjan
   Partijiet
   
      Rikorrenti: Ir-Repubblika tal-Latvja (rappreżentanti: E. Balode-Buraka, K. Bārdiņa)
   
      Konvenuta: Il-Kummissjoni tal-Komunitajiet Ewropej
   Talbiet tar-rikorrenti
   
               —
            
            
               tannulla d-deċiżjoni tal-Kummissjoni C(2007)3409 tat-13 ta' Lulju 2007 dwar l-emenda tal-pjan nazzjonali ta' l-allokazzjonijiet ta' kwoti ta' emissjonijiet ta' gassijiet serra li l-Latvja nnotifikat skond l-Artikolu 3(3) tad-Deċiżjoni tal-Kummissjoni C/2006/5612 tad-29 ta' Novembru 2006 (test finali) dwar il-pjan nazzjonali ta' l-allokazzjonijiet ta' kwoti ta' emissjonijiet ta' gassijiet serra, li l-Latvja kienet innotifikat skond id-Direttiva tal-Parlament Ewropew u tal-Kunsill 2003/87/KE (1)
               
            
         
               —
            
            
               tordna lill-Kummissjoni tbati l-ispejjeż, u
            
         
               —
            
            
               tiddeċiedi r-rikors permezz tal-proċedura mħaffa.
            
         Motivi u argumenti prinċipali
   Ir-rikorrenti, ir-Repubblika tal-Latvja, tikkunsidra li, billi interpretat b'mod wiesa' ħafna l-prerogattivi li huma mogħtija lilha permezz ta' l-Artikolu 9(3) tad-Direttiva 2003/87/KE, il-Kummissjoni llimitat, b'mod konsiderevoli, id-drittijiet sovrani tagħha fil-qasam ta' l-enerġija, jiġifieri fl-għażla tal-fonti ta' enerġija u tal-provvista ta' elettriku tagħha, u b'hekk kisret il-kompetenza stabbilita fl-Artikolu 175(2)(ċ) tat-Trattat KE.
   Barra minn hekk, ir-rikorrenti tikkunsidra li l-Kummissjoni kisret il-prinċipju ta' non-diskriminazzjoni peress li l-applikazzjoni tal-metodu ta' kalkolu użat minnha sabiex jiġi ddeterminat il-volum totali ta' kwoti ta' emissjonijiet awtorizzati ma tiżvantaġġa lill-Istati Membri li l-emissjonijiet totali tagħhom huma baxxi.
   Ir-rikorrenti tikkunsidra wkoll li nkiser l-ewwel kriterju ta' l-Anness III tad-Direttiva 2003/87/KE peress li l-Kummissjoni ħadet id-deċiżjoni tagħha mingħajr ma ħadet in kunsiderazzjoni l-obbligi internazzjonali li l-Protokoll ta' Kyoto jimponi fuq ir-Repubblika tal-Latvja.
   Fl-aħħar nett, id-deċiżjoni ttieħdet bi ksur tal-ħtiġijiet proċedurali mandatorji, billi t-terminu stabbilit fl-Artikolu 9(3) tad-Direttiva 2003/87/KE għar-rifjut tal-pjan ma ġiex irrispettat.
   
      (1)  Direttiva tal-Parlament Ewropew u tal-Kunsill 2003/87/KE tat-13 ta'Ottubru 2003 li tistabbilixxi skema għall-iskambju ta' kwoti ta' emissjonijiet ta' gassijiet serra ġewwa l-Komunità u li temenda d-Direttiva tal-Kunsill 96/61/KE (ĠU L 295 tal-25.10.2003, p. 32).